KZN-betogings: Polisieman geskiet, bus afgebrandArgieffoto (StevePB, Pixabay) Lt.kol. Thulani Zwane, woordvoerder van die polisie, het gesê ŉ groep van 150 betogers het Dinsdagaand in Keats Drift paaie met brandende bande en klippe afgesper. Die tien vroue, tussen 19 en 37 jaar oud, is in hegtenis geneem nadat die betoging gewelddadig geraak het. Niemand is egter beseer nie. Volgens Zwane is nog betogers Maandagoggend langs die M25 naby Bhambayiweg in hegtenis geneem nadat ŉ metropolisiebeampte tydens die gewelddadige betoging in sy gesig en regterarm geskiet is. “ŉ Munisipale bus is ook deur betogers aan die brand gesteek,” het Zwane gesê. “Sake van poging tot moord, opsetlike saakbeskadiging en openbare geweld word ondersoek. Altesaam 19 verdagtes is op die toneel in hegtenis geneem en aangekla van openbare geweld.” Die verdagtes het reeds in die Ntuzuma-landdroshof verskyn en die saak is tot 24 Augustus uitgestel. Zwane het gesê die polisie veroordeel die geweld en doen ŉ beroep op gemeenskappe om hulle nie tot onwettige optrede te wend nie. “Ons sal nie aanvalle op ons wetstoepassers duld nie en dié wat daarvoor verantwoordelik is, sal aangekeer en vervolg word,” het hy gesê.